Geskorste Valke-baas het nie bedankLt.Genl. Anwa Dramat Foto: Diana Neille, ENCA “Dramat het in Desember in ŉ brief aangedui dat hy met die minister van polisie wil vergader en sy moontlike bedanking wil bespreek,” het Musa Zondi, die minister se woordvoerder, gesê. “Dit is niks nuuts nie. Die minister en Dramat se regsverteenwoordiger bespreek nog die kwessie in die stadium.” Zondi het op 10 Februarie gesê Dramat is op verlof geplaas nadat hy en Nkosinathi Nhleko, minister van polisie, ŉ ooreenkoms bereik het. Regter Bill Prinsloo het Vrydag in die Pretoriase hooggeregshof Nhleko se aansoek om te appelleer teen ŉ bevel dat Dramat se skorsing tersyde gestel moet word, van die hand gewys. Prinsloo het ook beslis dat Nhleko se besluit om genl.maj. Berning Ntlemeza as waarnemende hoof van die Valke aan te stel, onwettig en ongeldig was. Dramat is op 23 Desember geskors hangende ŉ ondersoek oor sy beweerde betrokkenheid by die onwettige uitlewering van vier Zimbabwiërs in November 2010.